***Η νεανική γλώσσα (Έκθεση 1η)***

*ΕΝΔΕΙΚΤΙΚΟ ΔΙΑΓΡΑΜΜΑ ΑΝΑΠΤΥΞΗΣ ΤΟΥ ΘΕΜΑΤΟΣ*

|  |  |
| --- | --- |
| **Πρόλογος** | *Η γλώσσα υπάρχει μεν ως ενιαίο σύνολο μορφοσυντακτικών κανόνων και σημασιοδοτήσεων σε εθνικό επίπεδο (η λεγόμενη «εθνική γλώσσα»), στο ευρύτερο όμως κοινωνικό σύνολο σημειώνονται διαφοροποιήσεις μεταξύ των χρηστών της (οι λεγόμενες «κοινωνικές γλωσσικές ποικιλίες»). Στις τελευταίες ανήκει και η νεανική γλώσσα, η «νεανική ιδιόλεκτος ή κοινωνιόλεκτος» / «νεανική αργκό», όπως την αποκαλούν πολλοί.* |
| **Μεταβατική παράγραφος** | *Τι είναι η νεανική γλώσσα; Είναι «μια γλώσσα μέσα στη γλώσσα», ένα κράμα από ξένες λέξεις ελληνοποιημένες – ιδιότυπους όρους / νεολογισμούς – λέξεις συντετμημένες – λέξεις που θυμίζουν αρκτικόλεξα – συνθηματολογία – άφθονο υβρεολόγιο. Είναι μία γλώσσα «προκλητική», με όσα θετικά και αρνητικά συνεπάγεται κάτι τέτοιο.* |
| **Κύριο μέρος** | ***Α.*** *Είναι αποτελεσματική η γλώσσα αυτή;*  *Σε ό, τι αφορά τη νεολαία που τη χρησιμοποιεί (ως εσωτερικό σύστημα επικοινωνίας), ΝΑΙ, γιατί:*   1. *Αποτελεί τον ξεχωριστό κώδικα των νέων, που τους διαφοροποιεί από την υπόλοιπη κοινότητα.* 2. *Προβάλλει την επιθυμία τους να αμφισβητήσουν το κατεστημένο.* 3. *Αναδεικνύει την ευρηματικότητα και το χιούμορ των νέων.* 4. *Χαρίζει οικειότητα και συλλογικότητα στις νεανικές παρέες.*   *Σε ό, τι αφορά την επικοινωνία με τους ωρίμους, πιθανότερα ΟΧΙ, γιατί:*   1. *Στους ωρίμους η γλώσσα αυτή, ως προς το ύφος της, ακούγεται εκνευριστική και απωθητική.* 2. *Οι ώριμοι χαρακτηρίζουν ενδόμυχα τους νέους ως προχειρολόγους και ασύνετους.* 3. *Οι ώριμοι θεωρούν ότι μία τέτοια γλώσσα απειλεί συνολικότερα την ακεραιότητα της εθνικής γλώσσας.* |
|  | ***Β.*** *Συνδέεται η αποτελεσματικότητα της νεανικής γλώσσας με τις περιστάσεις της χρήσης της; ΝΑΙ,*   1. *γιατί ο προφορικός λόγος απαιτεί αυθορμητισμό και ζωντάνια – και υπάρχουν περιστάσεις κατά τις οποίες ακόμη και οι ώριμοι απομιμούνται την ενθουσιώδη νεανική γλώσσα στον προφορικό τους λόγο (για παράδειγμα σε μία συζήτηση μεταξύ των μελών της οικογένειας) αλλά και* 2. *γιατί σε περιστάσεις κατά τις οποίες απαιτείται επισημότητα (για παράδειγμα σε μία απεύθυνση του νέου σε πρόσωπα με ισχυρή κοινωνική θέση ή στον τυπικό γραπτό λόγο), η νεανική γλώσσα αποδεικνύεται μάλλον ανεπαρκής.* |
| **Επίλογος** | *Η γλώσσα των νέων διεγείρει πάντα το ενδιαφέρον μας με τις ιδιαιτερότητές της. Τη νεανική ωστόσο ευαισθησία και τη συνακόλουθη γλωσσική φαντασία των νέων καλό είναι να την αντιμετωπίζουμε απροκατάληπτα και χωρίς να διατυπώνουμε ακραίες εκτιμήσεις.* |